《为合密府判题赵子昂大字兰亭》
元代·方回

神奇变化莫若龙，屈蟠可藏螺谷中。
一声霹雳起头角，金鳞万丈横苍空。
右军禊帖不盈咫，善临摹者子赵子。
一觞一咏十九之，方如带玉满疋纸。
小字古称黄庭经，大字焦山瘗鹤铭。
小敛大纵出一手，譬如写真妙丹青。
写真但要写得似，小纖大浓皆可喜。
小如眼中见瞳人，大如镜中见全身。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。